Document ID: 32011R0225
Publication Date: 2011-03-07

Title and Content:
UREDBA KOMISIJE (EU) št. 225/2011
z dne 7. marca 2011
o spremembi Uredbe (ES) št. 1277/2005 o določitvi izvedbenih pravil za Uredbo Evropskega parlamenta in Sveta (ES) št. 273/2004 o predhodnih sestavinah pri prepovedanih drogah in Uredbo Sveta (ES) št. 111/2005 o določitvi pravil za nadzor trgovine s predhodnimi sestavinami za prepovedane droge med Skupnostjo in tretjimi državami
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 111/2005 z dne 22. decembra 2004 o določitvi pravil za nadzor trgovine s predhodnimi sestavinami za prepovedane droge med Skupnostjo in tretjimi državami (1) ter zlasti člena 11(1) in tretjega pododstavka člena 12(1) Uredbe,
ob upoštevanju naslednjega:
(1)
V Uredbi Komisije (ES) št. 1277/2005 (2) je določeno, ali so potrebni posebni ukrepi nadzora ob izvozu predhodnih sestavin za prepovedane droge iz Evropske unije. V Prilogi IV k navedeni uredbi so za vsako snov s seznama skupin 2 in 3 iz Priloge k Uredbi (ES) št. 111/2005 na seznamu navedene države, v katerih je potrebno predhodno uradno obvestilo o izvozu. Na seznamih so navedene tretje države, ki so v skladu s členom 12(10) Konvencije Združenih narodov proti nedovoljenemu prometu s prepovedanimi drogami in psihotropnimi snovmi iz leta 1988 zahtevale predhodna uradna obvestila o izvozu.
(2)
Komisija Združenih narodov za prepovedane droge je na drugem zasedanju 8. marca 2010 odločila, da bo fenilocetno kislino vključila v razpredelnico I Konvencije Združenih narodov proti nedovoljenemu prometu s prepovedanimi drogami in psihotropnimi snovmi iz leta 1988. V členu 12(10) navedene konvencije je določeno, da vsaka podpisnica, z ozemlja katere se bo izvažala snov, navedena v razpredelnici I, zagotovi, da njeni pristojni organi pred izvozom pristojnim organom države uvoznice predložijo podatke o izvozni pošiljki.
(3)
Zaradi odločitve, da se fenilocetna kislina vključi v razpredelnico I Konvencije Združenih narodov, je treba spremeniti Prilogo IV k Uredbi (ES) št. 1277/2005, da bi zagotovili, da se predhodna uradna obvestila o izvozu pošljejo pri vsakem izvozu fenilocetne kisline iz Evropske unije.
(4)
V Prilogi IV k Uredbi (ES) št. 1277/2005 niso navedene vse tretje države, ki so od začetka veljavnosti Uredbe Komisije (ES) št. 297/2009 (3) zahtevale predhodna uradna obvestila o izvozu za določene snovi s seznama skupin 2 in 3. To so zahtevali Afganistan, Avstralija in Gana, zato je te države treba dodati seznamu.
(5)
Uredbo (ES) št. 1277/2005 je zato treba ustrezno spremeniti.
(6)
Ukrepi iz te uredbe so v skladu z mnenjem odbora, ustanovljenega s členom 30(1) Uredbe (ES) št. 111/2005 -
SPREJELA NASLEDNJO UREDBO:
Člen 1
Priloga IV k Uredbi (ES) št. 1277/2005 se nadomesti z besedilom iz Priloge k tej Uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je zavezujoča v celoti in se neposredno uporablja v vseh državah članicah.
V Bruslju, 7. marca 2011

Classification:
Level 1 Topics: 100145
100143
100149
100147
100150
Level 2 Topics: 100191
100171
100180
100215
100223
Level 3 Topics: 2479
1432
3489
1415
2487
4488
All Topics: 2300
3355
3885
5334
5542
5914